Velferðarnefnd Alþingis hefur kallað eftir gögnum sem lögð voru til grundvallar reglugerð um sóttvarnir á landamærum. Heilbrigðisráðuneytið fer fram á að nefndarmenn haldi trúnað um innihaldið. Sumir nefndarmenn vilja það ekki og fara fram á að trúnaði verði aflétt. Þingmaður Pírata segir málið eiga erindi til almennings.
Velferðarnefnd Alþingis kom saman til stutts fundar í morgun þar sem þessi ákvörðun heilbrigðisráðuneytisins var rædd. Halldóra Mogensen fulltrúi Pírata í nefndinni segir að beðið hafi verið um upplýsingar um gögn sem liggi að baki ákvörðun um reglugerð um sóttvarnir vegna COVID-19, en sem kunnugt er hefur Héraðsdómur Reykjavíkur úrskurðað að ákvæði í reglugerðinni, þar sem fólk er skikkað í sóttkví á sóttkvíarhóteli, standist ekki lög. Halldóra segir að þau skilaboð hafi komið frá heilbrigðisráðuneytinu að trúnaður ríkti um einhver gagnanna og nefndarmenn gætu því ekki tjáð sig um þau.
Það voru skiptar skoðanir. Sumir í nefndinni voru til í það og aðrir ekki. Ég vil ekki taka á móti gögnunum á meðan þau eru bundin trúnaði, ég vil ekki láta múlbinda mig á þann hátt. Mér finnst þetta vera mikilvægar upplýsingar sem að varða almenning og mér finnst að við eigum að geta talað um rökin sem að liggja að baki ákvörðunartöku stjórnvalda.
Segir Halldóra Mogensen. Hún segir að þess vegna hafi verið farið fram á við heilbrigðisráðuneytið að trúnaði verði aflétt, eins og heimilt sé. Halldóra segir að með takmörkunum sem þessum sé verið að takmarka lýðræðisskyldu Alþingis og grafa undan eftirlitsskyldu með framkvæmdavaldinu og leyna almenning og fulltrúum almennings mikilvægum upplýsingum. Gögnin sem um ræðir eru minnisblað frá heilbrigðisráðherra til ríkisstjórnar, sameiginlegt minnisblað þriggja ráðherra til ríkisstjórnar um opinberar sóttvarnaráðstafanir á landamærum og minnisblað frá skrifstofu löggjafarmála í forsætisráðuneytinu til forsætisráðherra þar sem lagt er mat á lögmæti aðgerða á landamærum. Halldóra segir erfitt fyrir nefndina að fjalla um málið undir þessum kringumstæðum og eins ef sumir nefndarmenn ákveða að virða trúnað og fá gögnin, en aðrir ekki. Hún segist ekki vita hvað sé í gögnunum, en vont sé að ákveða fyrirfram að gæta trúnaðar.
Mér finnst bara mjög óþægilegt að vinna í þannig aðstæðum, sérstaklega út af því að þetta eru ekki einhver hernaðarleyndarmál sem við erum að biðja um. Við erum bara að biðja um minnisblöðin, við erum að biðja um rökin sem liggja að baki ákvörðunum stjórnvalda í sóttvarnaaðgerðum. Þetta á ekki bara erindi til okkar, þetta á erindi til almennings alls, við verðum að vera opinská og gegnsæ með þær ákvarðanir sem verið er að taka.
Heilbrigðisráðuneytið fer fram á að velferðarnefnd Alþingis haldi trúnað um gögn sem liggja að baki reglugerð um sóttvarnir. Sumir nefndarmenn telja að málið eigi erindi til almennings og hafa farið fram á að ráðuneytið endurskoði afstöðu sína.